
kis ház - NAGY ÖTLET

"Szenzáció nélküli eredetiség"
A TDK dolgozatom egy energiatudatos, környezetbarát kis ház megtervezését, működését, gépészetét, energetikáját mutatja be. A komplex feladat során egy egyszerű házat igyekeztem tervezni. Fontos volt számomra a realitás talaja, nem egy kísérleti ház tervezése, a legújabb szerkezetek felvonultatása volt a célom. Egy laikus által is könnyen elfogadható második otthont terveztem, ugyanakkor igyekeztem mindezt mégsem átlagosan tenni.
Passzív rendszer kialakítása volt a cél, illetve az épület szerkezetét úgy megoldani, hogy az az épületgépészet feladatát teljesíteni tudja tavasztól őszig. Mindezt olyan anyagokból képzeltem el, amelyek a ház szomszédságában egyaránt megtalálhatóak. A ma leggyakrabban használt anyagokból építkezik a ház.
Azt kívántam megmutatni, hogyan lehet ezeket úgy felhasználni, hogy az eredmény egy építészetileg, energetikailag, szerkezetileg megfelelő ház legyen. A ház megjelenése teljesen egyszerű, nem akar az otthon egy nagyvárosi tervező modoros kézjegyévé válni. A ház itt nem kiáltvány, sokkal inkább a család élettere. Nem a technológiai és formai arzenál felvonultatásának tere, hanem lehetőleg nem túl nagy áldozattal járó, ésszerű lakásteremtés.
 



